OpenCohesion School és un programa educatiu interdisciplinari innovador per a les escoles de secundària per promoure la supervisió ciutadana de les finances públiques mitjançant l'ús de les dades obertes i les tecnologies de la informació i la comunicació.
El projecte es planteja tres grans objectius:
El projecte afavoreix el desenvolupament d'habilitats digitals, estadístiques i d'educació per a la ciutadania, i permet a l'alumnat descobrir com les polítiques públiques incideixen als llocs on viuen.
Al llarg de tot un curs acadèmic, alumnat i professorat desenvolupen l'auditoria ciutadana analitzant l'impacte d'un projecte finançat amb fons de cohesió en el seu territori, i comuniquen els resultats obtinguts amb l'ajuda de tècniques periodístiques.
Al final de curs se celebra una trobada de totes les escoles catalanes participants on es compartiran els projectes treballats.
Durant el curs 2019-2020 es va realitzar el pla pilot OpenCohesion School a Catalunya amb la implicació d'equips de 5 instituts diferents.
Després de l'èxit de la primera edició. estem preparant la nova edició del curs 2020-2021 amb la participació d'una vintena d'equips en el marc del Servei Comunitari que es realitza a 3r i 4t d'ESO.
Projecte guanyador 2019-2020: Ecolliures - Institut Cinc Sénies (Mataró)
16.06.2020: Acte final de presentació del Projecte OpenCohesion School (ASOC)
La política de cohesió o política regional és la principal política econòmica d'inversió de la Unió Europea.
Mitjançant els fons de cohesió, la Unió Europea inverteix a totes les regions europees per aconseguir una cohesió econòmica, territorial i social per a un benestar econòmic i eliminar les desigualtats econòmiques regionals.
Les dades obertes són dades que es posen a disposició de la ciutadania perquè tothom hi pugui accedir i tothom pugui modificar-les lliurement.
Des dels organismes públics es treballa per posar a disposició de la societat les dades que gestiona l'Administració amb una estructura i un format clar, que en facilitin l'obtenció i comprensió.
D'aquesta manera, es promou la transparència, ja que qualsevol persona pot accedir a informació real sobre els serveis i polítiques públiques i pot reutilitzar aquesta informació i tornar-la a publicar.
Més informació: Què són les dades obertes?
Durant el curs 2018-2019, la Comissió Europea va convidar els estats membres a afegir-se al projecte.
A aquesta convocatòria s'hi van sumar els països i/o regions següents: Bulgària, Croàcia, Peloponès, Tessàlia i illes Jòniques (Grècia), Alentejo (Portugal), i Catalunya (Espanya).
Al llarg del curs 2019-2020, es durà a terme una prova pilot en un grup d'escoles d'aquests països per tal de posar en pràctica la metodologia de les eines i els continguts del projecte ASOC.
El projecte pilot està coordinat per l'equip ASOC i la Unitat de Comunicació de la Direcció General de Política Regional i Urbana (DG REGIO) de la Comissió Europea, que ofereix suport durant tot el primer curs escolar als països participants mitjançant la transferència de materials didàctics, formació i acompanyament per desenvolupar les activitats, eines i habilitats necessàries per reproduir l'experiència italiana als seus centres educatius.
El projecte ASOC (A Scuola di OpenCoesione) va néixer a Itàlia durant el curs 2013-14, amb la participació de set centres d'educació secundària ubicats en diferents zones del país.
Des de llavors, la participació ha anat creixent any rere any i al llarg de les sis edicions que s'han portat a terme, han participat en el projecte més de 20.000 estudiants i 1.500 professors.
Durant tot aquest temps l'alumnat italià ha desenvolupat projectes molt diversos, en els quals s'han avaluat 360 iniciatives finançades mitjançant fons de cohesió europeus.
El projecte ha rebut el reconeixement de l'Associació de govern obert (Open Government Partnership) com una iniciativa exemplar per a la participació de la ciutadania en els processos polítics.
Més informació: http://www.ascuoladiopencoesione.it/it